2015. június 17-én Kiskunhalason tartotta meg a Bács-Kiskun Megyei Polgári Védelmi Szövetség aktuális vezetőségi ülését, melyen Mészáros Zoltán ügyvezető elnök előterjesztésében az alábbi napirendi pontok szerepeltek.

1. Tájékoztató az elnöki teendők átadás-átvételéről, valamint a folyamatban lévő ügyekről
2. Tájékoztató a Bács-Kiskun Megyei Szövetség által tulajdonolt/kezelt vagyonelemek helyzetéről
3. A Bács-Kiskun Megyei Polgári Védelmi Szövetség által tulajdonolt/kezelt vagyonelemek további hasznosításának megvitatása
4. A Bács-Kiskun Megyei Polgári Védelmi Szövetség rövid- és középtávú működésére vonatkozó koncepció megtárgyalása
5. Egyebek

Az első kettő napirendi pont tájékoztatóit a vezetőség elfogadta. A harmadik napirendi pont megvitatása után arról döntöttek, hogy a következő ülésen kialakítják azt az álláspontot, amelyet a vezetőség a Szövetség közgyűlésének javasol.

A negyedik napirendi pont tekintetében az előterjesztést - az alábbi felsorolás dőlt betűvel szedett feladatával kiegészítve - elfogadták:

* A katasztrófavédelmi szempontból I. és II. kategóriában lévő települések közbiztonsági referenseinek képzésében való részvétel a BKM Katasztrófavédelmi Igazgatósággal.
* A katasztrófavédelmi szempontból III. kategóriában lévő települések „polgármester segítők” képzése, felkészítése.
* Megyei- és járási önkéntes mentőcsoportok képzésében és gyakorlataiban való közreműködés a BKM Katasztrófavédelmi Igazgatósággal.
* Területi és megyei ifjúsági katasztrófavédelmi versenyek közös rendezése a BKM Katasztrófavédelmi Igazgatósággal.
* A megyei katasztrófavédelmi ifjúsági versenyek első helyezést elérő csapatainak egyhetes nyaraltatása.
* Lakosság felkészítése.
* *Tanintézményi keretek között az általános- és középiskolások polgári védelmi/katasztrófavédelmi oktatása.*
* Védekezési munkákban való részvétel.
* 4 (5) évente nemzetközi tábor szervezése.
* További támogatók megnyerése.

Az egyebek napirendi pontban a tagnyilvántartási rendszer megújítása merült fel, melyet az információs önrendelkezési jogról és az információszabadságról szóló 2011. évi CXII. törvény előírásai indokolják.

A következő vezetőségi ülés időpontja szeptember közepe.